"Аӡыршьҭра" аӡы ахәԥҵәа ҩынтә ашьҭыхра азгәанаҭоит
17:34 10.06.2022 (ирҿыцуп: 17:42 10.06.2022)
© Sputnik Улицу Фазиля Искандера
© Sputnik
Иахьатәи аамҭазы мызкы кубометрак аӡы азы аразага ахьықәгылоу ԥшьмааҭк ршәоит, уи ахьықәгылам 40 мааҭ.
АҞӘА, рашәара 10 – Sputnik. Аҟәа ақалақь АУН "Аӡыршьҭра" аӡы ахархәаразы ахәԥҵәа ашьҭыхра азгәанаҭоит, абри атәы иҳәеит арадио Sputnik аинтервиу азҭаз анаплакы аиҳабы Даур Пачкориа.
Иахьатәи аамҭазы кәубометрак аӡы ԥшьмааҭк иаԥсоуп иҳәеит иара.
"Аӡы ахәԥҵәа 100% ахә иацлар ҟалап, макьана аԥхьаӡара ҳаҿуп, хара имгакәан зегь еилкаахоит. Ари аӡбамҭа здызкыло Ақалақьтә еизара роуп", - иҳәеит иара.
"Аӡыршьҭра" аиҳабы иара убасгьы иҳәеит, аӡы аразагақәа ззықәгылам аӡәы изын мызкы 40 мааҭ шыршәо. Убри аан иазгәеиҭеит, аразагақәа ахатә хаҿқәа аӡәгьы ишизықәгылам, дара ахьықәгылоу аҳәынҭусбарҭақәеи аиуристтә хаҿқәеи рыҟны шакәу.
АУН "Аӡыршьҭра" ахала аԥхьаӡагақәа азаахәаӡом, урҭ ықәзыргылаша ахархәаҩцәа рхаҭа роуп, аха уи азы дара азҿлымҳара аадырԥшуам, иҳәеит Пачкориа.
"Аԥхьаӡагагақәа анықәгылоу дазусҭазаалакгьы шаҟа аӡы нихыз ахылаԥшра мариоуп. Ҳара иахьа сааҭкала ақалақь иазоуҳажьҭуеит 8,5 нызқь кубометр аӡы, ҭаацәак инырхыр алшоит 3-4 куб, даҽа ҭаацәарак еиҳаны, шаҟаҩы ыҟоу ааҟара. Џьоукы ауҭраҭых аӡы ақәырҭәоит, ахатәыҩнқәа змоу еиҳа аӡы нырхоит ауадақәа ирыҩноу раасҭа", - иҳәеит иара.
"Аӡыршьҭра" аиҳабы иажәақәа рыла, ахатә хаҿқәа иреиуоу аӡы ахәархәаразы аԥара ахызшәаауа 20-25% роуп. Аиуристтә хаҿқәа рганахьала аӡы азы ахә ианаамҭоу иршәоит иҳәеит Даур Пачкориа.